Gjemnes kommunehus i Batnfjordsøra
**Gjemnes** er en kommune på Nordmøre i Møre og Romsdal. Den har grense i vest mot kommunen Hustadvika, i sør og sørøst mot Molde. Nord for fjordene i nord ligger kommunene Averøy, Kristiansund og Tingvoll. Størstedelen av bosetningen ligger langs Kvernes- Tingvoll- og Batnfjorden. Befolkningstettheten er størst i Batnfjordsøra, Angvik, Flemma og Torvikbukt.

*Gjemnes* er opprinnelig et gårdsnavn som ble skrevet *Gimnes* rundt reformasjonen. Førsteleddet har stammen *gim-* eller *gím-*, norrønt *gíma*, ‘åpning‘ eller ’munning’. Ettersom det ikke munner ut noen elver på stedet, har navnet trolig sammenheng med Gjemnessundet utenfor, hvor Sunndalsfjorden med delfjorder munner ut i Freifjorden.

Kommunevåpenet ble godkjent i 1983. Motivet er et hode av en hjort i gull, på grønn bakgrunn. Motivvalget har trolig sammenheng med at det er et ganske stort antall hjortedyr i kommunen.

Geografi
--------

Landskapet i Gjemnes består av fjord og fjell med høyde mellom 700 og 1000 meter (moh)]. Det høyeste fjellet er Stortussen / Snøtinden 1027 moh, på grensa mot Eide kommune. Foruten fjell og fjord, går det to dalfører sørvestover til de østlige områdene av Molde kommune. Det ene er Fursetfjellet, som går fra Batnfjorden til Fannefjorden. Det andre, Osmarka, går fra Tingvollfjorden.

Kommunesenteret er tettstedet Batnfjordsøra innerst i Batnfjorden, et gammelt dampskipsanløpsted. Kommunesenteret har ingen kirke og sokner til Øre kirke. Bygden Gjemnes ligger på et nes, her ligger også Gjemnes kirke. Lengst nordvest i kommunen, på nordvestsiden av Gjemnes-halvøya ligger bygda Storlandet.

Næringsliv
----------

Jord- og skogbruk er de viktige næringsveiene i Gjemnes. Det er også noe industri, som maling- og lakkprodusenten Gjøco. Nær halvparten av arbeidstakerne pendler til nabokommunene, særlig til Molde.

Reinsfjellet sett fra Gjemnes hvor det tidligere var dampskipsanløp.  Foto: Halvard Hatlen

Kommunikasjon
-------------

Europavei 39 går gjennom kommunen. I 1992 ble kommunikasjonssystemet helt endret da Krifast ble åpnet. Gjemnessundbrua ga øya Bergsøy forbindelse med kommunesenteret. Bergsøysundbrua gjorde kommunen veifast i forhold til Tingvollhalvøya; og Freifjordtunnelen til Kristiansund. Mot sør går E39 til Molde.

Norges første bilrute trafikkerte strekningen fra Batnfjorden til Molde fra 1908. Den ble igangsatt av Aarø Automobilselskap.[] Tidligere hadde det vært mulighet for hesteskyss over Fursetfjellet. Den nye bilruta inngikk i et system med jernbane og dampskip, og passasjerer som ønsket å unngå den værharde Hustadvika kunne ta et stykke av reisen over land. Den gang var den raskeste måten å reise fra hovedstaden Kristiania, til amtshovedstaden Molde, med jernbane gjennom Østerdalen til Trondheim, derfra med dampskip via Kristiansund til Batnfjordsøra og rutebil over Fursetfjellet, til Molde. Den første rutebilen er bevart på Romsdalsmuseet.

Skole og utdanning
------------------

Nordmøre ungdomsskole (nå Nordvestlandet folkehøgskole) som etablerte seg i Torvikbukt i 1917 samler i dag elever fra hele landet og store deler av verden. Nordmøre folkehøgskule startet opp på Gjemnes allerede i 1913, men denne flyttet via Straumsnes til Skei i Surnadal i 1919. Det er i dag barne- og ungdomsskole på Batnfjordsøra og, barneskole i Angvik og en privat barneskole i Torvikbukt.

Politikk
--------

Se også utfyllende artikkel: Kommunestyrevalg i Gjemnes.

### Kommunestyrevalget 2023

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Senterpartiet | 36,1 | −13,7 | 493 | −159 | 6 | −3 | 2 |
| Fremskrittspartiet | 18,7 | +11,7 | 255 | +164 | 3 | +2 | 1 |
| Høyre | 18,4 | +6,8 | 251 | +99 | 3 | +1 | 1 |
| Arbeiderpartiet | 12,9 | −2,3 | 176 | −23 | 2 | −1 | 1 |
| Sosialistisk Venstreparti | 9,1 | +0,8 | 124 | +16 | 2 | +1 |  |
| Kristelig Folkeparti | 4,9 | −1,1 | 67 | −12 | 1 |  |  |
| Andre |  | −2,1 |  | −28 |  |  |  |
| Valgdeltakelse/Total | 66,9 % | 1 377 | 17 | 5 |
| **Ordfører:** Knut Sjømæling (Sp) | **Varaordfører:** Jan Karstein Schjølberg (Ap) |
| Merknader: Kilde:  |

### Kommunesammenslutning

Ved en rådgivende folkeavstemning 6. juni 2016 gikk 51 prosent av avgitte stemmer inn for å bevare kommunen som den er, mens 47 prosent mente at kommunen burde gå inn som del av en større kommune. Valgdeltakelsen var 64 prosent.

Tusenårssted
------------

Kommunens tusenårssted er rådhusplassen. Denne ligger på Batnfjordsøra, mellom kommunehuset, samfunnshuset og skolen.

Personer fra Gjemnes
--------------------

* Sverre Reiten (1891-1965), skoleleder og politiker
* Jon Grønset (1898-1970), pedagog og forfatter
* Anfin Skaaheim (1939-2016), generalsekretær i Indremisjonsselskapet og Normisjon
* Odd Steinar Bjerkeset (f. 1946), lokalpolitiker (KrF)
* Leif Olav Alnes (f. 1957), friidrettstrener
* Robert W. Kvalvaag (f. 1956), teolog og forfatter
* Knut Sjømæling (f. 1960), lokalpolitiker (Sp)
* Magne Harry Draagen (f. 1974), kirkemusiker

Referanser
----------

1. ↑  «Arealstatistikk for Norge». *Kartverket*. 1. januar 2020.
2. 1 2  «09280: Areal (km²), etter region, arealtype, statistikkvariabel og år». *Statistisk sentralbyrå*. 1. januar 2020.
3. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2023». Statistisk sentralbyrå. 21. februar 2023.
4. ↑  «Høyeste fjelltopp i hver kommune». Kartverket. Besøkt 27. juni 2017.
5. ↑  Stokkan, John (5. mars 2018). «Gjemnes». *Store norske leksikon*. Besøkt 9. mai 2021.
6. ↑  «Norgeskart». Kartverket. Besøkt 5. september 2015.
7. ↑  valgresultat.no
8. ↑  «Kommunestyret (03.10.2023)». Gjemnes kommune.

Eksterne lenker
---------------

* Offisielt nettsted Rediger på Wikidata

* (en) Gjemnes – kategori av bilder, video eller lyd på Commons Rediger på Wikidata
* (no) «Gjemnes» i *Store norske leksikon*

| * v
* d
* r
Møre og Romsdal |
| --- |
| Møre og Romsdal | Nordmøre | 
* Averøy
* Gjemnes
* Kristiansund
* Smøla
* Sunndal
* Surnadal
* Tingvoll
* Aure

 | Norges flagg |
| Nordmøre/Romsdal | 
* Hustadvika

 |
| Romsdal | 
* Aukra
* Molde
* Rauma
* Vestnes

 |
| Sunnmøre | 
* Fjord
* Giske
* Hareid
* Herøy
* Sande
* Stranda
* Sula
* Sykkylven
* Ulstein
* Vanylven
* Volda
* Ørsta
* Ålesund

 |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** Nationalencyklopedin **·** GeoNames **·** Sentralt stedsnavnregister **·** MusicBrainz
 |